Diari Oficial de la Generalitat Valenciana


Sumari del DOGV 5021, del 06-06-2005 (2005/6116)

ORDE de 14 d'abril de 2005, de la Conselleria de Cultura, Educació i Esport, per la qual es convoquen ajudes per a finançar activitats de les federacions i associacions de pares i mares d'alumnes de centres docents no universitaris de la Comunitat Valenciana, sostinguts amb fons públics.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5021

Data del DOGV
:   06-06-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/6116


Data del document
:   14-04-2005

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * ajuda pública
    * centre d'ensenyament
    * suport econòmic
    * alumne
    * parentiu
    * associació
    * alumnat
    * educació especial

ORDE de 14 d'abril de 2005, de la Conselleria de Cultura, Educació i Esport, per la qual es convoquen ajudes per a finançar activitats de les federacions i associacions de pares i mares d'alumnes de centres docents no universitaris de la Comunitat Valenciana, sostinguts amb fons públics. [2005/6116]
  
El Decret 126/1986, de 20 d'octubre, del Consell de la Generalitat Valenciana (DOGV núm. 466, de 14 de novembre), pel qual es regula la participació, funcionament i atribucions de les confederacions, federacions i associacions de pares i mares d'alumnes de centres docents no universitaris de la Comunitat Valenciana, preveu en l'article 13 la concessió de les ajudes i subvencions conforme a criteris de publicitat, concurrència i objectivitat, dins de les disponibilitats pressupostàries.
  
L'Orde de 4 de novembre de 1996, de la Conselleria de Cultura, Educació i Ciència, crea el cens de confederacions, federacions i associacions de mares i pares d'alumnes de centres docents no universitaris de la Comunitat Valenciana.
  
Entre els principis que inspiren els decrets 233/1997 i 234/1997, de 2 de setembre, pels quals s'aproven els reglaments orgànics i funcionals de les escoles d'Educació Infantil i col·legis d'Educació Primària i dels instituts d'Educació Secundària, destaca la concepció participativa de l'activitat escolar i de la gestió dels centres. La participació s'articula a través del consell escolar del centre, en què els diferents sectors de la comunitat promouen, dirigixen i supervisen el seu propi projecte educatiu.
  
En este context, els pares i mares de l'alumnat del centre ocupen un lloc destacat com a entitats per a la participació i col·laboració en el funcionament del centre educatiu, a través dels seus òrgans. En tal sentit, no podrien exercir les funcions que els són pròpies, ni l'adequada representació en els diferents nivells participatius que la normativa vigent els proporciona en els consells escolars municipals i territorials, el Consell Escolar Valencià i la Mesa de Pares, si les associacions de pares i mares d'alumnes es limitaren en la seua tasca a l'àmbit aïllat del seu propi centre, sense potenciar els vincles interassociatius, propiciant la creació i pertinença a les confederacions i federacions que les representen.
  
El caràcter limitat dels recursos disponibles per a les ajudes i la necessitat de procurar l'eficàcia en el gasto, aconsellen restringir la concessió de subvencions a les federacions d'àmbit provincial, que agrupen un nombre significatiu d'entitats, tot això sense perjuí que eixes mesures redunden més directament en els projectes d'activitats de les associacions de pares i mares d'alumnes, coordinades per les seues federacions, a fi que la participació d'estes entitats en els centres educatius sostinguts amb fons públics de la Comunitat Valenciana fomente i consolide el moviment associatiu de pares i mares d'alumnes.
  
Les ajudes tenen com a finalitat sufragar els gastos de les federacions d'associacions de pares i mares d'alumnes, que es produïsquen per la realització d'activitats encaminades a fomentar la participació dels pares i mares en la gestió i en el control dels centres; també cal considerar que les entitats tenen uns gastos produïts pel funcionament dels seus servicis administratius bàsics, per la qual cosa s'entén oportú subvencionar estos gastos.
  
La consolidació del moviment associatiu de pares i mares d'alumnes dels centres docents no universitaris de la Comunitat Valenciana sostinguts amb fons públics, fa oportú oferir una quantitat pressupostària destinada a fomentar, amb caràcter prioritari, els projectes d'activitats de les associacions de pares i mares d'alumnes els fins i àmbits d'actuació de les quals es realitzen en zones de condicions socioeconòmiques desfavorides, prioritzant especialment les entitats que estiguen constituïdes en centres que tinguen aprovat un projecte de compensació educativa o que tinguen classificats llocs de treball docents com d'especial dificultat, prestant atenció, d'altra banda, a les associacions constituïdes en centres d'educació especial o que atenguen alumnat amb necessitats físiques, psíquiques, motores o sensorials que requerisquen una singular o especial atenció.
  
La transparència i el rigor que han d'informar la gestió de fons públics exigixen l'adopció de mesures dirigides a assegurar que les ajudes es destinen a les finalitats previstes, respectant la normativa vigent.
  
Amb esta finalitat, i fent ús de les facultats que em conferix l'article 35 de la Llei 5/1983, de 30 de desembre, de Govern Valencià,
  
ORDENE
  
Primer
  
Es convoquen ajudes per a subvencionar els gastos ocasionats pel funcionament i les activitats desenrotllades durant l'any 2005, per:
  
1. Les federacions d'associacions de pares i mares d'alumnes d'àmbit territorial provincial i amb seu a la Comunitat Valenciana, que representen almenys el 30% de les associacions de pares i mares d'alumnes constituïdes en centres docents públics o el 30% de les associacions de pares i mares d'alumnes constituïdes en centres docents concertats, del seu àmbit territorial, segons les dades que en la data de publicació de la present orde hi ha en el cens que regula l'Orde de 4 de novembre de 1996, de la Conselleria de Cultura, Educació i Ciència.
  
2. Les associacions de pares i mares d'alumnes amb seu a la Comunitat Valenciana, i no cal que estiguen integrades en una federació per a accedir a la subvenció.
  
Segon
  
L'import global màxim destinat a les ajudes a què es referix la disposició primera de la present orde és de seixanta mil cent euros (60.100,00 €).
  
La quantitat citada s'abonarà a càrrec de la línia de subvenció T0022000 de l'aplicació pressupostària 11.70.26.098.38 dels pressupostos de la Generalitat Valenciana per a l'exercici 2005 i es distribuirà de la següent manera:
  
1. Entre les federacions especificades en la present disposició, quaranta-dos mil cent euros (42.100,00 €).
  
2. Entre les associacions de pares i mares d'alumnes que reunisquen algun dels requisits que a continuació s'enumeren, nou mil euros (9.000,00 €), distribuïts en 15 ajudes de sis-cents euros (600,00 €):
  
a) Que els seus fins o àmbits d'actuació es realitzen en centres on s'haja aprovat per al curs 2004/2005 el desenrotllament de projectes de compensació educativa.
  
b) Que els seus fins o àmbits d'actuació es realitzen en centres on s'hagen classificat per al curs 2004/2005 llocs de treball docents com d'especial dificultat.
  
c) Que es troben constituïdes en centres d'Educació Especial o que atenguen alumnes amb necessitats físiques, psíquiques, motores o sensorials que requerisquen una singular o especial atenció.
  
3. Entre la resta d'associacions de pares i mares d'alumnes no incloses en l'apartat anterior, nou mil euros (9.000,00 €), distribuïts en 15 ajudes de sis-cents euros (600,00 €).
  
Tercer
  
S'aproven les bases per què es regix la convocatòria, incloses com a annex I, així com els models continguts en els annexos II, III i IV.
  
DISPOSICIONS FINALS
  
Primera
  
Es delega en la Secretaria Autonòmica d'Educació de la Conselleria de Cultura, Educació i Esport la competència per a resoldre la present convocatòria d'ajudes, i se l'autoritza a dictar les resolucions oportunes per al desenrotllament i execució d'esta orde.
  
Segona
  
La present orde produirà efectes des de l'endemà de la publicació en el Diari Oficial de la Generalitat Valenciana.
  
De conformitat amb els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present orde que posa fi a la via administrativa es pot interposar potestativament recurs de reposició o plantejar directament recurs contenciós administratiu en els terminis i davant els òrgans que s'indiquen a continuació:
  
a) El recurs de reposició davant la Conselleria de Cultura, Educació i Esport en el termini d'un mes des de l'endemà de la publicació en el Diari Oficial de la Generalitat Valenciana.
  
b) El recurs contenciós administratiu davant el Tribunal Superior de Justícia de la Comunitat Valenciana en el termini de dos mesos des de l'endemà de la publicació en el Diari Oficial de la Generalitat Valenciana.
  
València, 14 d'abril de 2005
  
El conseller de Cultura, Educació i Esport
  
ALEJANDRO FONT DE MORA TURÓN
  
ANNEX I
  
Bases de la convocatòria d'ajudes
  
Primera. Objecte de les ajudes
  
L'objecte de les ajudes és coadjuvar al funcionament i al foment d'activitats per part de les federacions i associacions de pares i mares d'alumnes que es dirigisquen al compliment de les finalitats a què es referix l'article 5 del Decret 126/1986, de 20 d'octubre, del Govern Valencià, pel qual es regulen les anteriors entitats, així com finançar els gastos produïts pel funcionament dels seus servicis administratius bàsics.
  
Queden compreses les activitats efectuades durant l'any 2005 fins al terme concedit per a la justificació dels gastos de les activitats previstes en els projectes corresponents.
  
Segona. Sol·licitants
  
Podran sol·licitar ajudes les federacions i associacions de pares i mares d'alumnes a què es referix l'apartat primer de la present orde, que reunisquen els següents requisits:
  
1. Tindre establida la seu i l'àmbit d'activitat a la Comunitat Valenciana.
  
2. Estar inscrites en el cens de confederacions, federacions i associacions de mares i pares d'alumnes de centres docents no universitaris de la Comunitat Valenciana, a què es referix l'Orde de 4 de novembre de 1996, en la data en què es publique la present orde en el DOGV.
  
3. En el cas de les federacions, estar integrades únicament per associacions de pares i mares d'alumnes legalment constituïdes i inscrites en el cens, i representar almenys el 30% de les associacions de pares i mares d'alumnes constituïdes en centres docents públics o el 30% de les associacions de pares i mares d'alumnes constituïdes en centres docents concertats, del seu àmbit territorial, segons les dades que en la data de publicació de la present orde hi ha en el cens que regula l'Orde de 4 de novembre de 1996, de la Conselleria de Cultura, Educació i Ciència.
  
Els sol·licitants hauran d'atindre's al que disposa l'article 13 de la Llei 38/2003, de 17 de novembre, general de subvencions (BOE de 18/11/2003).
  
Tercera. Sol·licituds i documentació
  
Les sol·licituds i la documentació, així com qualsevol altre tipus de correspondència posterior, es dirigiran a la Conselleria de Cultura, Educació i Esport, i es poden presentar en el seu Registre General, en el registre de les direccions territorials de Cultura, Educació i Esport, o en els llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Si la sol·licitud es presenta en algun dels registres no pertanyents a la Conselleria de Cultura, Educació i Esport, es comunicarà per fax al número 353476123 o telegrama al Servici de Relacions Institucionals i Participació Social d'esta Conselleria l'endemà de la seua presentació.
  
La presentació de les sol·licituds en les oficines de correus s'haurà d'ajustar als requisits establits en l'article 31 del Reial Decret 1829/1999, de 3 de desembre, pel qual s'aprova el Reglament que regula la prestació dels servicis postals, en desenrotllament de la Llei 24/1998, de 13 de juliol, del Servici Postal Universal i de la Liberalització dels Servicis Postals.
  
A les sol·licituds, ajustades al model oficial que figura com a annex II de la present orde, s'adjuntarà la següent documentació:
  
1. Projecte d'activitats per al qual se sol·licita l'ajuda i pressupost per al finançament.
  
2. Certificat de l'acord que acredita la representació de la persona firmant de la sol·licitud.
  
3. Certificat que no s'ha produït cap modificació respecte als assentaments practicats en el cens que regula l'Orde de 4 de novembre de 1996, de la Conselleria de Cultura, Educació i Ciència.
  
4. Per a les federacions, documents que acrediten estar al corrent de les seues obligacions tributàries i davant la Seguretat Social, en els termes que establix l'Orde de 30 de maig de 1996 (DOGV núm. 2.775 de 21/06/1996), de la Conselleria d'Economia i Hisenda, aportant la següent documentació:
  
4.1. Certificat de la Seguretat Social d'estar al corrent o exempta de les obligacions.
  
4.2. Certificat de l'Agència Tributària d'estar al corrent o exempta de les obligacions davant l'administració central.
  
4.3. Certificat de la Conselleria d'Economia, Hisenda i Ocupació d'estar al corrent o exempta de les obligacions davant l'administració autonòmica.
  
Si la sol·licitud no reunix els requisits exigits es requerirà a l'interessat que, en el termini de deu dies, esmene la falta o aporte els documents preceptius, amb indicació que, si no ho fa, es tindrà per desistit de la petició, prèvia resolució en què es declare esta circumstància amb indicació dels fets produïts i les normes aplicables.
  
El termini per a la presentació de sol·licituds serà d'un mes a partir de l'endemà de la publicació de la present orde.
  
Quarta. Criteris per a la concessió d'ajudes a les federacions
  
Les ajudes es concediran en funció del nombre d'associacions de pares i mares d'alumnes que les integren, segons conste en el cens de confederacions, federacions i associacions de mares i pares d'alumnes de centres docents no universitaris de la Comunitat Valenciana, a què es referix l'Orde de 4 de novembre de 1996, el dia de la publicació de la present orde.
  
Quinta. Criteris per a la concessió d'ajudes a les associacions de pares i mares d'alumnes
  
1. Associacions a què es referix l'apartat segon, punt 2, de la present orde.
  
a) Per a la concessió de les ajudes es valorarà com a criteri el nombre d'unitats (si és procedent, concertades) o especialitats (en el cas d'ensenyances especialitzades) que compte el centre docent en què estiga constituïda l'associació de pares i mares d'alumnes.
  
b) El nombre de punts que corresponga per este concepte serà igual al nombre d'unitats o especialitats del centre docent, excepte quan esta puntuació siga inferior a la mitjana aritmètica del nombre d'unitats, cas en què s'aplicarà el resultat de dita mitjana aritmètica.
  
c) A l'apartat anterior se sumarà la puntuació que corresponga en funció de la valoració atribuïda al projecte d'activitats presentat. La Comissió Avaluadora atorgarà als citats projectes fins a un màxim de 10 punts, tenint en compte la seua adequació als fins establits en l'article 5 del Decret 126/1986, de 20 d'octubre, així com les característiques especials d'estos centres.
  
d) D'acord amb els criteris anteriors es formarà una llista d'entitats sol·licitants ordenada de major a menor puntuació. Les quinze primeres de la llista resultaran adjudicatàries de l'ajuda.
  
2. Associacions a què es referix l'apartat segon, punt 3, de la present orde.
  
a) Per a la concessió de les ajudes es valorarà com a criteri el nombre d'unitats (si és procedent, concertades) que compte el centre docent en què estiga constituïda l'associació de pares i mares d'alumnes.
  
b) El nombre de punts que corresponga per este concepte serà igual al nombre d'unitats del centre docent, excepte quan esta puntuació siga inferior a la mitjana aritmètica del nombre d'unitats, cas en què s'aplicarà el resultat de dita mitjana aritmètica.
  
c) A l'apartat anterior se sumarà la puntuació que corresponga en funció de la valoració atribuïda al projecte d'activitats presentat. La Comissió Avaluadora atorgarà als projectes fins a un màxim de 10 punts, tenint en compte l'adequació als fins establits en l'article 5 del Decret 126/1986, de 20 d'octubre.
  
d) D'acord amb els criteris anteriors es formarà una llista d'entitats sol·licitants ordenada de major a menor puntuació. Les quinze primeres de la llista resultaran adjudicatàries de l'ajuda.
  
Sexta. Proposta de concessió
  
La proposta de concessió de les ajudes serà realitzada per una comissió avaluadora integrada per:
  
- Un funcionari o funcionària designat per la Secretaria Autonòmica d'Educació, que actuarà com a president.
  
- Un funcionari o funcionària que preste servicis en el Servici de Relacions Institucionals i Participació Social, que actuarà com a secretari.
  
- Un funcionari o funcionària que preste servicis en l'Àrea de Centres Docents, de la Direcció General d'Ensenyament.
  
- Un funcionari o funcionària que preste servicis en l'Àrea d'Ordenació i Innovació Educativa, de la Direcció General d'Ensenyament.
  
- Un lletrat o lletrada de l'Àrea Jurídica.
  
Així mateix, esta Comissió Avaluadora tindrà la facultat per a comprovar, en qualsevol moment, l'efectivitat de les actuacions previstes en la present orde i podrà demanar a les federacions i associacions de pares i mares d'alumnes de la Comunitat Valenciana la remissió d'informes suficientment documentats sobre l'execució de les activitats realitzades, així com dels procediments efectuats a tal fi.
  
Sèptima. Resolució
  
Finalitzat el procés d'avaluació, la concessió o denegació de les ajudes es realitzarà per resolució de la Secretaria Autonòmica d'Educació, per delegació del conseller de Cultura, Educació i Esport. La resolució de concessió es publicarà en el Diari Oficial de la Generalitat Valenciana.
  
La resolució definitiva de concessió o denegació de les ajudes es dictarà i publicarà en el termini màxim de sis mesos a comptar des de l'endemà de la publicació de la present orde. Si transcorregut el termini no s'ha dictat, s'entendran desestimades les sol·licituds, sense perjuí del que es dispose quan recaiga resolució expressa, de conformitat amb l'article 43.4 de la Llei 30/1992.
  
Octava. Adjudicació i pagament de les subvencions
  
Les ajudes s'atorgaran en funció dels criteris de les bases quarta i quinta i podran ser subvencionats la totalitat o una part dels gastos pressupostats, sense que en cap cas puga excedir la quantia del cost de l'activitat.
  
Per a les federacions d'associacions de pares i mares d'alumnes el termini de presentació de justificants finalitzarà el 15 de novembre del 2005.
  
Per a les associacions de pares i mares d'alumnes el termini de presentació dels justificants de gasto finalitzarà el 17 d'octubre de 2005.
  
Si dels justificants de gastos presentats resulta un import inferior a l'ajuda concedida, es procedirà a la reducció automàtica de la subvenció en la quantia necessària perquè l'ajuda no excedisca el gasto justificat.
  
Si alguna federació beneficiària no justifica totalment l'ajuda concedida, esta passarà automàticament a ser adjudicada entre les altres federacions beneficiàries, aplicant els criteris utilitzats per a la concessió.
  
Si alguna de les associacions de pares d'alumnes beneficiàries no justifica totalment l'ajuda concedida, esta passarà automàticament a l'associació de pares d'alumnes que haja aconseguit major puntuació entre les no beneficiàries.
  
Novena. Obligacions dels beneficiaris
  
Els beneficiaris de les ajudes estan subjectes a les següents obligacions generals derivades de la normativa vigent sobre ajudes o subvencions públiques.
  
1. Les organitzacions beneficiàries hauran de presentar, segons el model que figura en l'annex III, la següent documentació:
  
1.1. Informe memòria de cada una de les activitats dutes a terme, que arreplegue i avalue els resultats de les activitats realitzades.
  
1.2. Certificat del secretari o secretària de la federació o associació acreditant que el gasto ha sigut produït per a possibilitar cada una de les activitats.
  
1.3 Certificat de la secretaria de la federació o associació de pares i mares d'alumnes sol·licitant on es facen constar els ingressos reals que han produït les activitats objecte de subvenció, o un certificat negatiu en cas de no haver produït ingressos.
  
1.4. Justificants (factures, rebuts, etc.), agrupats per activitats, que acrediten la realització dels gastos per als quals es va concedir l'ajuda d'acord amb la legislació vigent, junt amb una relació d'estos.
  
Les factures o justificants presentats hauran de ser originals o fotocòpia compulsada i seran emesos a nom de la federació o associació de pares i mares d'alumnes. No serà vàlida la justificació que es realitze amb document expedit a nom d'una altra entitat distinta.
  
Per a acreditar els gastos derivats del personal es presentarà la corresponent nòmina segons el model oficial, en original o fotocòpia compulsada.
  
Quan es tracte de justificar les col·laboracions ocasionals s'aportaran els rebuts en què consten les dades del perceptor, el NIF, el concepte pel qual es retribuïx, així com les dades relatives a la federació o associació de pares i mares d'alumnes beneficiària, segons el model que figura com a annex IV.
  
Els gastos de restauració, allotjament i desplaçament presentats per les federacions s'hauran de justificar documentalment per mitjà de factura emesa a nom de l'entitat associativa, que s'acompanyarà del certificat de l'organització que descriga el gasto i acredite que es produïx per la realització d'activitats objecte de la subvenció.
  
Es podrà aportar, a més, la documentació oficial que acredite el motiu de la realització de l'activitat (assistència a reunions amb l'administració, etc.).
  
No seran objecte d'ajuda els gastos sumptuaris ni aquells que es referisquen a material inventariable. S'exclouen els gastos que siguen objecte de subvenció per una altra via.
  
2. Complir l'objectiu, executar el projecte, realitzar l'activitat o adoptar el comportament que fonamenta la concessió de les subvencions.
  
3. Justificar davant d'esta conselleria, si és procedent, el compliment dels requisits i condicions, així com la realització de l'activitat i el compliment de la finalitat que determinen la concessió o gaudiment de la subvenció.
  
4. Sotmetre's a les actuacions de comprovació, a efectuar per esta conselleria, si és procedent, així com qualssevol altres de comprovació i control financer que puguen realitzar els òrgans de control competents, tant nacionals com comunitaris, aportant tota la informació que li siga requerida en l'exercici de les actuacions anteriors.
  
5. Comunicar a esta conselleria l'obtenció d'altres subvencions, ajudes, ingressos o recursos que financen les activitats subvencionades. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
  
6. Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas, així com tots els estats comptables i registres específics que siguen exigits per les bases reguladores de les subvencions, amb la finalitat de garantir l'adequat exercici de les facultats de comprovació i control.
  
7. Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.
  
8. Adoptar les mesures de difusió contingudes en l'apartat 4 de l'article 18 d'esta llei.
  
9. Procedir al reintegrament dels fons percebuts en els supòsits previstos en l'article 37 d'esta llei.
  
Deu. Efectes en cas d'incompliment
  
1. El seguiment de les ajudes concedides és competència de la Secretaria autonòmica d'Educació, que establirà els procediments adequats per a això, i podrà designar també els òrgans o comissions que considere oportú per a realitzar-lo.
  
2. Tota alteració, tant de les condicions tingudes en compte per a la concessió d'estes ajudes, com dels requisits i condicions establits en la present orde i, en tot cas, l'obtenció concurrent de subvencions o ajudes atorgades per altres administracions o ens públics o privats podrà donar lloc a la modificació de la resolució de concessió.
  
3. Quan, en l'exercici de les funcions d'inspecció o control, es deduïsquen indicis de la incorrecta obtenció, gaudi o destinació de la subvenció o ajuda percebuda, els agents encarregats de la realització podran acordar la retenció de factures, documents equivalents o substitutius i de qualsevol document relatiu a les operacions en què es manifesten estos indicis.
  
4. En els supòsits que a continuació s'indiquen, es declararà per resolució, prèvia substanciació dels tràmits procedimentals oportuns, la pèrdua del dret a la percepció de l'ajuda i, si és procedent, l'obligació de reintegrar les quantitats ja percebudes i l'exigència de l'interés de demora des del moment del pagament de la subvenció, d'acord amb el que disposa l'article 47 de la Llei d'Hisenda Pública de la Generalitat Valenciana:
  
a) Incompliment de l'obligació de justificació en els termes establits.
  
b) Obtenció de la subvenció sense reunir les condicions que es requerixen.
  
c) Incompliment de la finalitat per a la qual va ser concedida la subvenció.
  
d) Incompliment total o parcial de les condicions imposades als beneficiaris amb motiu de la concessió de la subvenció.
  
e) Quan resulte acreditat, a través del seguiment que de les accions subvencionades efectue la Secretaria Autonòmica d'Educació, la inadequació del gasto realitzat al proposat i adjudicat.
  
5. També es procedirà al reintegrament de les quantitats percebudes i a l'exigència de l'interés de demora corresponent, des del pagament de la subvenció fins a la data en què s'acorde la procedència del reintegrament, quan es done alguna de les causes previstes en l'article 37 de la Llei 38/2003, de 17 de novembre, general de subvencions.
  
6. Es procedirà a la invalidesa de la resolució de concessió per qualsevol de les causes que contempla l'article 36 de la Llei 38/2003, de 17 de novembre, general de subvencions.